L-eks Prim Ministru Joseph Muscat se jkun qed iressaq rikors biex jitlob lill-qorti terġa' tiftaħ il-kawża ta' libell tiegħu kontra l-avukat Christian Grima, wara li l-Ħamis li għadda l-Qorti ċaħdet il-każ. Il-libell waqa' wara li la Muscat u lanqas l-avukat tiegħu ma dehru għall-każ, iżda l-eks Mexxej Laburista qal ma' Newsbook.com.mt li huwa beħsiebu jerġa' jiftaħ dan il-libell mill-ġdid. Muscat għamel dan il-libell wara kitba fuq Facebook tal-avukat Christian Grima li kienet ippubblikata f'Mejju li għadda. Grima allega li l-eks Prim Ministru sploda lill-ġurnalista Daphne Caruana Galizia. Il-mara tal-eks Prim Ministru kienet qalet li l-qtil ta' Daphne Caruana Galizia, lilha affettwaha iktar mill-familja tagħha stess u kompliet li hija se jkolllha tgħix mal-gideb tagħha. Hija kienet qalet dan waqt intervista pubblika. B'reazzjoni għal dak li kienet qalet Muscat, Grima kien allega li Joseph Muscat kien splodiha. Muscat kien ħa d-deċiżjoni li jiftaħ il-libell kontra Grima u qal li dik l-allegazzjoni kienet waħda falza. Muscat jiftaħ libell lill-avukat li akkużah "li sploda lil Daphne" Dan il-libell qatt ma beda minħabba li l-Qorti ma setgħetx tinnotifika lil Grima bid-data li kellu jidher il-Qorti. F'Ġunju li għadda, Muscat ma kienx deher il-Qorti, l-avukat tiegħu Pawlu Lia kien informa lill-Qorti li Muscat ma kienx mar minħabba li kien infurmat li Grima ma kienx ġie notifikat dwar dan il-każ. It-taħrika kienet ġiet ippubblikata f'gazzetta lokali. Il-Ħamis kemm Grima kif ukoll Muscat ma dehrux quddiem il-Qorti. Min-naħa tiegħu l-avukat ta' Grima, Karl Grech talab lill-Qorti biex tiċħad il-libell kontra l-klijent tiegħu minħabba li la Muscat u lanqas l-avukat tiegħu ma dehru quddiem il-Qorti . Is-seduta ġiet diferita għall-10.30am biex tagħti ċ-ċans l-aħħar ċans qabel tiċħad il-kawża. Huma reġgħu ġew mgħajta mill-messaġġiera tal-Qorti iżda baqgħu ma tfaċċawx. Għalhekk il-Qorti ppreseduta mill-Maġistrat Rachel Montebello laqgħet it-talba tal-avukat ta' Grima u ċaħdet il-libell. Muscat sostna li huwa ma kellu l-ebda intenzjoni li jwaqqa' l-każ F'kitba fuq il-paġna ta' Facebook ftit sigħat wara li dan il-libell ġie miċħud huwa akkuża li Grima uża teknika li biex japprofitta mill-fatt li hu u l-avukat tiegħu ma setgħux jattendu għal dan il-każ. Qabel Muscat kiteb fuq Facebook li kemm hu u l-avukat tiegħu ma setgħux jattendu l-Qorti madankollu din il-kitba ġiet imneħħija ftit wara. Muscat allega li l-avukat ta' Grima kien jaf li l-avukat tiegħu ma setax jidher il-Qorti u saħaq li ma kellu l-ebda intenzjoni li jwaqqa' l-każ. .td_uid_3_61adcb2adf517_rand.td-a-rec-img{text-align:left}.td_uid_3_61adcb2adf517_rand.td-a-rec-img img{margin:0 auto 0 0}